

 **REPUBLIKA HRVATSKA**

**BJELOVARSKO-BILOGORSKA ŽUPANIJA**

#  GRAD GRUBIŠNO POLJE

#  GRADSKO VIJEĆE

KLASA:

URBROJ:

Grubišno Polje, \_\_\_\_\_\_\_\_\_\_\_2022.

 NACRT

Na temelju članka 66. stavka 1. Zakona o gospodarenju otpadom („Narodne novine“, broj 84/21) i članka 37. Statuta Grada Grubišnoga Polja („Službeni glasnik Grada Grubišnoga Polja broj 2/20 i 1/21), Gradsko vijeće Grada Grubišnoga Polja, na ­­­­­\_\_\_\_\_\_\_\_ sjednici održanoj \_\_\_\_\_\_\_\_\_\_\_, donosi

**ODLUKU**

**o načinu pružanja javne usluge** **sakupljanja komunalnog otpada na području Grada Grubišnoga Polja**

***I UVODNE ODREDBE***

Članak 1.

Odlukom o načinu pružanja javne usluge sakupljanja komunalnog otpada (u daljnjem tekstu: Odluka) utvrđuju se kriteriji i način pružanja javne usluge sakupljanja komunalnog otpada putem spremnika od pojedinog korisnika, te prijevoza i predaje tog otpada ovlaštenoj osobi za obradu otpada u daljnjem tekstu: javna usluga).

Javna usluga je usluga od općeg interesa.

Javna usluga uključuje slijedeće usluge:

-uslugu prikupljanja na lokaciji o obračunskog mjesta korisnika usluge:

1.miješanog komunalnog otpada,

2. biootpada,

3.reciklabilnog otpada

4. glomaznog otpada jednom godišnje te

-usluga preuzimanja otpada u reciklažnom dvorištu

-uslugu prijevoza i predaje otpada ovlaštenoj osobi

 Članak 2.

Ovom odlukom popisuje se:

1. kriterij obračuna količine miješanog komunalnog otpada,

2. kategorije korisnika javne usluge,

3. standardne veličine i druga bitna svojstva spremnika za sakupljanje otpada,

4. najmanja učestalost odvoza otpada,

5. obračunska razdoblja kroz kalendarsku godinu,

6. područje pružanja javne usluge,

7. lokacija reciklažnog dvorišta na području Grada i način njegovog korištenja,

8. iznos cijene obvezne minimalne javne usluge s obrazloženjem načina na koji je određena,

9. odredbe o načinu podnošenja prigovora i postupanja po prigovoru građana na neugodu

 uzrokovanu sustavom sakupljanja komunalnog otpada i prigovora na račun za javnu uslugu

10. odredbe o načinu pojedinačnog korištenja javne usluge,

11. odredbe o načinu korištenja zajedničkog spremnika te načina određivanja udjela korisnika

 usluge u slučaju kad su korisnici usluge kućanstva i koji nisu kućanstva i koriste zajednički

 spremnik, a nije postignut sporazum o njihovim udjelima,

12. odredbe o prihvatljivom dokazu izvršenja javne usluge za pojedinog korisnika usluge,

13. odredbe o korištenju javnih površina za prikupljanje otpada i mjestima primopredaje otpada

 ako su različita od obračunskog mjesta,

14. količina glomaznog otpada koja se preuzima u okviru javne usluge

15. obveze davatelja javne usluge,

16. obveze korisnika javne usluge,

17. odredbe o informiranju korisnika javne usluge o načinu djelovanja sustava gospodarenja otpadom,

18. odredbe o načinu sklapanja i provedbe ugovora o javnoj usluzi (u daljnjem tekstu: Ugovor);

19. odredbe o provedbi Ugovora koje se primjenjuju u slučaju nastupanja posebnih okolnosti

 uključujući elementarne nepogode i sl.,

20. kriterij za određivanje korisnika usluge u čije ime Grad preuzima obvezu sufinanciranja cijene

 javne usluge,

21. kriterije za umanjenje cijene javne usluge

22. odredbe o ugovornoj kazni,

23. prijelazne i završne odredbe.

 Članak 3.

Pojmovi koji se koriste u ovoj Odluci definirani su Zakonom o gospodarenju otpadom (u daljnjem tekstu: Zakon) i drugim podzakonskim aktima donesenim na temelju Zakona i rodno su neutralni.

Članak 4.

Na području Grada Grubišnoga Polja javnu uslugu pruža trgovačko društvo Komunalac d.o.o. , Grubišno Polje, Ivana Nepomuka Jemeršića 37c, OIB 71895953297 (u daljnjem tekstu: davatelj usluge).

Članak 5.

Korisnik javne usluge je vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na stvarnog korisnika i o tome obavijestio davatelja usluge (u daljnjem tekstu: korisnik usluge). Više korisnika mogu na zahtjev, sukladno međusobnom sporazumu, zajednički nastupati prema davatelju usluge.

***II KRITERIJ OBRAČUNA KOLIČINE MIJEŠANOG KOMUNALNOG OTPADA***

Članak 6.

Kriterij obračuna miješanog komunalnog otpada je volumen spremnika miješanog komunalnog otpada i broj pražnjenja spremnika u obračunskom razdoblju.

U okviru sustava sakupljanja komunalnog otpada davatelj javne usluge uz naknadu prema važećem cjeniku pruža korisniku uslugu na njegov zahtjev odnosno putem narudžbe, slijedeće usluge povezane sa janom uslugom:

1. preuzimanje veće količine komunalnog otpada izvan unaprijed utvrđenog rasporeda pružanja javne usluge sakupljanja komunalnog otpada,

2. preuzimanje glomaznog otpada izvan javne usluge koju davatelj javne usluge prema unaprijed utvrđenom rasporedu odnosno u većoj količini od one propisane Odlukom,

3. preuzimanje veće količine biootpada izvan javne usluge koju davatelj javne usluge pruža prema unaprijed utvrđenom rasporedu,

4. preuzimanje građevinskog otpada.

***III KATEGORIJE KORISNIKA JAVNE USLUGE***

Članak 7.

1. Korisnik usluge na obračunskom mjestu koji nekretninu koristi trajno ili povremeno u svrhu stanovanja (npr. vlasnici kuća, stanova, nekretnina za odmor) i na kojem se ne obavlja djelatnost, razvrstava se u **kategoriju korisnika kućanstvo**.
2. Korisnik usluge koji nije razvrstan u kategoriju korisnika kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe i pružaju ugostiteljske usluge razvrstava se u **kategoriju korisnika koji nije kućanstvo**.
3. Ako se na istom obračunskom mjestu korisnik može razvrstati i u kategoriju kućanstvo i kategoriju koja nije kućanstvo, korisnik je dužan plaćati samo cijenu minimalne usluge obračunato za kategoriju korisnika koji nije kućanstvo.
4. Vlasnik nekretnine koja se trajno ne koristi nije dužan koristiti javnu slugu sakupljanja komunalnog otpada
5. Nekretnina koja se trajno ne koristi je nekretnina koja se:
* U razdoblju od najmanje 12 mjeseci ne koriti za stanovanje
* Nije pogodna za stanovanje, boravak ili obavljanje djelatnosti ili nije useljiva
1. Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju energenata , očevidom lokacije ili na drugi odgovarajući način.
2. Korisnik usluge ne može privremeno odjaviti korištenje javne usluge na nekretnini
3. Korisnik usluge može podnijeti zahtjev za odjavu korištenja javne usluge na nekretnini koja se trajno ne koristi. Prilikom podnošenja zahtjeva za odjavom dužan je vratiti zadužene spremnike Davatelju usluge i podmiriti sve dospjele račune te dostaviti dokaze iz točke 6. Ovog članka i potvrdu o promjeni prebivališta ili boravišta za sve članove kućanstva na obračunskom mjestu.
4. Na temelju opravdanog zahtjeva Davatelj izdaje pisano odobrenje o odjavi korištenja usluge.
5. Svaka prijavljena promjena prihvatit će se od prvog dana sljedećeg mjeseca te ne postoji mogućnost retroaktivnog učinka prijavljene promjene.

***IV STANDARDNE VELIČINE I DRUGA BITNA SVOJSTVA SPREMNIKA***

Članak 8.

Miješani komunalni otpad prikuplja se u spremnicima za miješani komunalni otpad. Tipizirani/standardizirani spremnici za prikupljanje miješanog komunalnog otpada su plastični zeleni spremnici volumena 120 litara, 1.100 litara i 5000 litara i veće (koje osigurava primatelj usluge).

Iznimno, u slučaju postojanja veće količine otpada od količine koja je zadužena spremnikom, uz spremnik se može odložiti i posebna standardizirana PVC vrećica zapremine 120 litara, a koju je moguće zadužiti samo kod davatelja usluge.

Spremnici zapremine 1100 l, koje davatelj usluge može ponuditi korisniku usluge, koriste se za sakupljanje komunalnog otpada kod korisnika koji nije kućanstvo, a kod korisnika kategorije kućanstvo samo u slučaju višestambenih zgrada i iznimne potrebe, u dogovoru između korisnika usluge i davatelja usluge i uz naplatu prema Cjeniku davatelja usluge.

Miješani komunalni otpad može se skupljati i standardiziranim spremnicima volumena 5.000 litara, 7.000 litara koje ne osigurava davatelj usluge već korisnici, a usluga preuzimanja otpada izvršava se sukladno odredbi članka 6. ove Odluke.

Osim u navedenim spremnicima, komunalni otpad se može prikupljati i u odgovarajućim tipskim vrećama koje osigurava davatelj usluge.

Članak 9.

Spremnici za komunalni otpad kod korisnika usluge moraju imati oznaku naziva vrste otpada za koju je spremnik namijenjen, oznaku davatelja usluge i oznaku koja je u Evidenciji o preuzetom komunalnom otpadu pridružena korisniku usluge i obračunskom mjestu.

Spremnici za određene vrste otpada označavaju se odgovarajućom bojom, može biti čitav spremnik u odgovarajućoj boji, samo poklopac ili samo naljepnica i to: zelena i crna boja za miješani komunalni otpad, smeđa boja za biootpad, plava boja za papir i karton, žuta boja za plastiku.

Spremnici za komunalni otpad postavljeni na javnoj površini moraju imati oznaku davatelja usluge, naziv vrste otpada za koju je spremnik namijenjen te kratku uputu o otpadu koji se sakuplja putem tog spremnika.

***V NAJMANJA UČESTALOST ODVOZA OTPADA***

Članak 10.

Davatelj usluge dužan je omogućiti korisniku usluge primopredaju komunalnog otpada na obračunskom mjestu korisnika:

1. miješanog komunalnog otpada najmanje jednom u dva tjedna,

2. biootpada najmanje jednom tjedno,

3. reciklabilnog otpada (papir, karton i plastika) najmanje jednom mjesečno,

4. glomaznog otpada najmanje jednom godišnje.

Plan s danima i okvirnim vremenom primopredaje komunalnog otpada prema područjima i vrstama otpada sastavni je dio obavijesti o odvozu komunalnog otpada iz članka 22. stavak 11. ove Odluke.

***VI OBRAČUNSKA RAZDOBLJA KROZ KALENDARSKU GODINU***

Članak 11.

Obračunsko razdoblje određuje se u trajanju od mjesec dana, počinje prvog dana u mjesecu i završava zadnjeg dana u istom mjesecu. Račun se izdaje korisniku usluge do 15-og u mjesecu za prethodni mjesec.

***VII PODRUČJE PRUŽANJA JAVNE USLUGE***

Članak 12.

Davatelj usluge iz članka 4. ove Odluke dužan je javnu uslugu pružati na čitavom administrativnom području Grada Grubišnoga Polja.

***VIII LOKACIJA RECIKLAŽNOG DVORIŠTA NA PODRUČJU GRADA I NAČIN NJEGOVOG KORIŠTENJA***

Članak 13.

Reciklažno dvorište nalazi se na adresi Ivana Nepomuka Jemeršića 37c u Grubišnom Polju. Radno vrijeme reciklažnog dvorišta bit će objavljeno je na web stranici davatelja usluge po ishođenju potrebnih dozvola.

U reciklažnom dvorištu dozvoljeno je odlaganje, bez naknade za korisnike usluge kategorije kućanstvo s područja Grada Grubišnoga Polja onih količina i vrsta komunalnog otpada koje odgovaraju količinama i vrstama komunalnog otpada nastalima u kućanstvu fizičkih. Korisnicima usluge na području Grada koji spadaju u kategoriju kućanstvo ali predaju otpad u količini većoj od količine otpada propisanog za obračunsko razdoblje iz ovog članka, usluga korištenja reciklažnog dvorišta naplatit će se sukladno cjeniku davatelja usluge.

U reciklažnom dvorištu nije dozvoljeno odlaganje proizvodnog otpada.

Količine određenih vrsta komunalnog otpada koje nastaju u kućanstvu fizičkih osoba, a koje se mogu bez naknade predati u reciklažno dvorište unutar jednog obračunskog razdoblja iz članka 11. ove Odluke, određuju se kako slijedi:

1. građevni otpad, osim građevne stolarije – do 200 kg;
2. problematični otpad iz kućanstva, uključujući otpadne tonere, oštre predmete i dr., osim otpadnih baterija i akumulatora – do 10 kg;
3. otpadna plastična ambalaža i ostala plastika – do 20 kg;
4. otpadno staklo – do 50 kg;
5. otpadno drvo tretirano zaštitnim premazima i građevna stolarija/bravarija – do 100 kg;
6. otpadni električni i elektronički uređaji – do 50 kg;
7. otpadne gume – do 4 komada

Prilikom korištenja usluga reciklažnog dvorišta, korisnik usluge dužan je identificirati se osobnom ispravom i/ili originalnim računom davatelja usluge, kako bi se omogućilo evidentiranje korištenja reciklažnog dvorišta te predanih količina i vrsta otpada. Ako se korisnik ne identificira na opisani način, ne će se smatrati korisnikom usluge, a korištenje reciklažnog dvorišta naplatit će mu se sukladno cjeniku davatelja usluge.

Cijene korištenja reciklažnog dvorišta, koje cjenikom određuje davatelj usluge, moraju odgovarati troškovima zbrinjavanja pojedinih vrsta i količina otpada koje korisnik predaje u reciklažno dvorište.

***IX IZNOS CIJENE OBVEZNE MINIMALNE JAVNE USLUGE S OBRAZLOŽENJEM NAČINA NA KOJI JE ODREĐENA***

Članak 14.

Strukturu cijene javne usluge čini: cijena obvezne minimalne javne usluge **(COMJU)** i cijena javne usluge za količinu predanog miješanog komunalnog otpada **(C)**, a određuje se prema izrazu:

**CJU = COMJU + C**

gdje je:

**CJU –** cijena javne usluge

**COMJU** – cijena obvezne minimalne javne usluge

**C –** cijena javne uslugeza količinu predanog miješanog komunalnog otpada

Korisnik javne usluge dužan je platiti davatelju usluge iznos cijene za obračunsko mjesto i obračunsko razdoblje, osim ako je riječ o obračunskom mjestu na kojem se nekretnina trajno ne koristi u smislu članka 71. Zakona.

Cijena obvezne minimalne javne usluge pokriva troškove javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela »onečišćivač plaća«, načela ekonomski održivog poslovanja te sigurnosti, redovitosti i kvalitete pružanja javne usluge sukladno Zakonu, ovoj Odluci i drugim propisima.

Cijena obvezne minimalne javne usluge za korisnika kategorije kućanstvo jedinstvena je na čitavom području primjene ove Odluke i iznosi:

**49,76 HRK mjesečno, bez PDV-a.**

Cijena obvezne minimalne javne usluge za korisnika koji nije kućanstvo jedinstvena je na čitavom području primjene ove Odluke i iznosi:

**295,00 HRK mjesečno, bez PDV-a.**

**Pravo na umanjenje cijene obvezne minimalne javne usluge korisnici ostvaruju sukladno članku 28. Ove Odluke.**

**Obrazloženje iznosa cijene obvezne minimalne javne usluge dano je u Prilogu 1. ove Odluke**

Cijena javne usluge za predanu količinu miješanog komunalnog otpada naplaćuje se razmjerno količini predanog otpada, sukladno kriteriju iz članka 6. ove Odluke, odnosno podatcima iz evidencije o predanom otpadu.

Cijena javne usluge za predanu količinu miješanog komunalnog otpada određuje se prema izrazu:

**C = JCV x BP x U**

gdje je:

**C** – cijena javne usluge za količinu predanog miješanog komunalnog otpada

**JCV** – jedinična cijena za pražnjenje određenog volumena spremnika miješanog komunalnog otpada, izražena u kunama sukladno cjeniku

**BP** – broj pražnjenja spremnika miješanog komunalnog otpada u obračunskom razdoblju sukladno podacima u evidenciji o pražnjenju spremnika

**U** – udio korisnika javne usluge u korištenju spremnika

Kad jedan korisnik javne usluge samostalno koristi spremnik, udio korisnika javne usluge u korištenju spremnika iznosi 1. Kad više korisnika javne usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja javne usluge, mora iznositi 1.

***X NAČIN PODNOŠENJA PRIGOVORA I POSTUPANJA PO PRIGOVORU GRAĐANA NA NEUGODU UZROKOVANU SUSTAVOM SAKUPLJANJA KOMUNALNOG OTPADA I PRIGOVORA NA RAČUN ZA JAVNU USLUGU***

Članak 15.

Prigovor u svezi korištenja i naplate javne usluge korisnik usluge može predati davatelju usluge pisanim putem, osobno ili poštom na urudžbeni zapisnik ili elektroničkom poštom na objavljenu službenu adresu elektroničke pošte davatelja usluge. Davatelj usluge dužan je korisniku usluge odgovoriti na prigovor u roku od najviše 15 dana od datuma podnošenja istog, pisanim putem odnosno elektroničkom poštom, ovisno o zahtjevu korisnika usluge. Ukoliko korisnik usluge nije zadovoljan odgovorom, može na iste načine podnijeti reklamaciju Povjerenstvu za zaštitu potrošača na koju Povjerenstvo mora odgovoriti u roku od 30 dana.

Rok za prigovora na ispostavljeni račun je 15 (petnaest) dana od dana primitka računa.

Davatelj usluge dužan je voditi i čuvati evidenciju prigovora najmanje godinu dana od podnošenja prigovora.

***XI NAČIN POJEDINAČNOG KORIŠTENJA JAVNE USLUGE***

Članak 16.

Davatelj usluge pruža, a korisnik usluge koristi javnu uslugu na sljedeći način:

1. korisniku usluge mora se osigurati mogućnost odvojene primopredaje komunalnog otpada, putem spremnika odgovarajućih veličina i vrsta, na njegovom obračunskom mjestu, te korištenje spremnika za ambalažno staklo, papir, plastiku, metal i druge vrste otpada postavljenih na javnoj površini, korištenje reciklažnog dvorišta, te odvoz glomaznog komunalnog otpada najmanje jednom godišnje, bez naknade, s adrese obračunskog mjesta korisnika usluge.

2. korisniku usluge mora se osigurati odvojena primopredaja miješanog komunalnog otpada, biootpada, papira i plastike, koja se obavlja putem spremnika na lokaciji obračunskog mjesta korisnika usluge, na način da se miješani komunalni otpad i biootpad sakupljaju odvojeno od otpadnog papira i kartona, plastične ambalaže, u odgovarajućim spremnicima za miješani komunalni otpad, biootpad, papir i plastiku,

3. korisnik usluge može odabrati zbrinjavanje biootpada kompostiranjem ili odvozom biootpada odvojeno prikupljenog u odgovarajućem spremniku kod korisnika usluge, a u stambenim zgradama biootpad se prvenstveno zbrinjava odvozom biootpada prikupljenog pomoću odgovarajućeg spremnika.

4. korisniku usluge kategorije kućanstvo mora se omogućiti odvojena predaja glomaznog komunalnog otpada u reciklažnom dvorištu, te jednom godišnje u količini ne većoj od 3 m3, bez naplate, odvozom s adrese obračunskog mjesta korisnika usluge na poziv korisnika usluge. Korisnik je dužan u zahtjevu za odvoz glomaznog otpada navesti koje vrste i količine otpada namjerava predati prilikom odvoza.

5. korisniku usluge mora se omogućiti odvojena predaja otpada određenog posebnim propisom koji uređuje gospodarenje otpadom u reciklažnom dvorištu sukladno članku 11. ove Odluke.

Na zahtjev korisnika usluge, uz naplatu sukladno Cjeniku davatelja usluge, pružaju se sljedeće usluge:

1. preuzimanje otpada iz stavka 1. ovoga članka u slučaju iznimne potrebe za preuzimanjem veće količine otpada od uobičajene;

2. preuzimanje glomaznog otpada, osim preuzimanja glomaznog otpada iz točke 4. stavka 1. ovoga članka.

Korisnik koji koristi kućno kompostiranje biootpada isto mora kompostirati na udaljenosti od najmanje 2 metra od svake granice katastarske čestice na adresi obračunskog mjesta korisnika usluge, osim ukoliko korisnik ima suglasnost vlasnika susjednog zemljišta o tome da može kompostirati i na manjoj udaljenosti od granice katastarske čestice. Korisnik usluge obvezuje se djelatnicima davatelja usluge ili drugim osobama ovlaštenim za nadzor provedbe ove Odluke omogućiti pristup na svoju nekretninu i uvid u stanje i provedbu kućnog kompostiranja. Korisnik usluge dužan je kućno kompostiranje provoditi sukladno uputama davatelja usluge te odredbama Zakona i odgovarajućih propisa.

***XII ODREDBE O NAČINU KORIŠTENJA ZAJEDNIČKOG SPREMNIKA TE NAČINA ODREĐIVANJA UDJELA KORISNIKA USLUGE U SLUČAJU KAD SU KORISNICI USLUGE KUĆANSTVA I KOJI NISU KUĆANSTVA I KORISTE ZAJEDNIČKI SPREMNIK, A NIJE POSTIGNUT SPORAZUM O NJIHOVIM UDJELIMA***

Članak 17.

Kad jedan Korisnik usluge samostalno koristi spremnik, udio korisnika usluge u korištenju spremnika je 1.

Kad više Korisnika usluge zajednički koriste spremnik zbroj udjela svih korisnika određenih sporazumom ili prijedlogom Davatelja usluge mora iznositi 1.

Svi korisnici u stambenoj zgradi koriste zajedničke spremnike osim zgrada u kojima su podijeljene posude od 120 l.

Korisnici javne usluge koji koriste zajednički spremnik sporazumno utvrđuju svoj udjele u korištenju zajedničkog spremnika.

Sporazum iz prethodnog stavka potpisuju svi Korisnici javne usluge koji koriste jedan ili više zajedničkih spremnika

Ako ne postoji sporazum između korisnika zajedničkih spremnika, udjele pojedinih korisnika u zajedničkom spremniku, na temelju podataka davatelja usluge, određuje davatelj usluge. U slučaju da suvlasnici stambene zgrade nisu postigli sporazum o korištenju zajedničkog spremnika, količina otpada za pojedinačnog korisnika obračunava se prema njegovom udjelu u korištenju zajedničkog spremnika, a smatra se da svi korisnici koriste jednaki udio u zajedničkom spremniku.

Ako zajednički spremnik za miješani komunalni otpad uz korisnike kategorije kućanstvo, istovremeno koriste i korisnici koji nisu kategorije kućanstvo, odnosno pravne osobe i/ili fizičke osobe – obrtnici, njihov udio u korištenju zajedničkog spremnika zgrade određuje se na isti način kao i kod kategorije korisnika kućanstvo.

***XIII ODREDBE O PRIHVATLJIVOM DOKAZU IZVRŠENJA JAVNE USLUGE ZA POJEDINOG KORISNIKA USLUGE***

Članak 18.

Korisnik usluge dužan je dostaviti davatelju usluge Izjavu o načinu korištenja javne usluge. Izjava o načinu korištenja javne usluge je obrazac kojim se korisnik usluge i davatelj usluge usuglašavaju o bitnim sastojcima Ugovora.

Izjava se daje na obrascu koji korisniku usluge dostavlja davatelj usluge, a koji sadrži sljedeće podatke:

1. adresu / lokaciju obračunskog mjesta,

2. podatke o korisniku usluge (ime i prezime ili naziv pravne osobe ili fizičke osobe – obrt-nika, OIB te adresu prebivališta / sjedišta),

3. kategoriju korisnika usluge,

4. udio u korištenju spremnika za miješani komunalni otpad,

5. vrstu, zapreminu i broj spremnika koje će koristiti, sukladno članku 8. ove Odluke, ili očitovanje o sklapanju posebnog ugovora o korištenju javne usluge za kategoriju korisnika koji nije kućanstvo,

6. broj planiranih primopredaja miješanog komunalnog otpada u obračunskom razdoblju,

7. očitovanje o kompostiranju biootpada,

8. očitovanje o trajnom nekorištenju nekretnine,

9. obavijest davatelja usluge o uvjetima pod kojima se Ugovor smatra sklopljenim,

10. izvadak iz Cjenika javne usluge,

11. druge podatke potrebne za sklapanje Ugovora.

Podaci iz stavka 2. ovoga članka svrstani su u obrascu Izjave u dva stupca, od kojih je prvi prijedlog davatelja usluge, a drugi očitovanje korisnika usluge.

Korisnik usluge je dužan vratiti davatelju usluge dva potpisana primjerka Izjave u roku od 15 dana od dana zaprimanja.

Davatelj usluge dužan je po zaprimanju Izjave korisniku usluge vratiti jedan ovjereni primjerak Izjave u roku od 15 dana od dana zaprimanja.

Davatelj usluge dužan je primijeniti podatak iz Izjave koji je naveo korisnik usluge (stupac: očitovanje korisnika usluge) kad je taj podatak u skladu sa Zakonom i ovom Odlukom.

Iznimno od odredbi ovoga članka davatelj usluge primjenjuje podatak iz Izjave koji je naveo davatelj usluge (stupac: prijedlog davatelja usluge) u sljedećim slučajevima:

1. kad se korisnik usluge ne očituje u Izjavi o podacima iz stavka 2. ovoga članka odnosno ne dostavi davatelju usluge Izjavu u roku iz stavka 4. ovoga članka,

2. kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika na način da zbroj svih udjela čini jedan,

3. kad podatak koji je naveo korisnik usluge nije u skladu sa Zakonom i ovom Odlukom,

4. kad davatelj usluge može nedvojbeno utvrditi da podatak koji je naveo korisnik usluge ne odgovara stvarnom stanju kod korisnika usluge.

U slučaju spora između davatelja usluge i korisnika usluge u svezi zajedničkog korištenja spremnika za miješani komunalni otpad o predmetu spora rješenjem će odlučiti nadležno tijelo Grada.

Davatelj usluge može omogućiti davanje Izjave elektroničkim putem kad je takav način prihvatljiv korisniku usluge.

Korisnik usluge dužan je obavijestiti davatelja usluge o svakoj promjeni podataka, u roku od 15 dana od dana kada je nastupila promjena podataka sadržanih u Izjavi.

Osobni podatci korisnika usluge dostavljeni davatelju usluge putem Izjave tajni su i smiju se koristiti isključivo u svrhu provedbe ugovornih obveza iz Ugovora o korištenju javne usluge. Davatelj usluge dužan je ove podatke čuvati u elektroničkoj bazi podataka s ograničenim pristupom, a obrasce Izjave dužan je pohraniti u arhivu uz odgovarajuću razinu zaštite tajnosti osobnih podataka.

Članak 19.

1. Dokaz o izvršenju javne usluge za korisnika usluge je elektroničko očitanje pražnjenja spremnika označenog RFID transponderom /ČIP) odnosno evidencija Davatelja usluge o pražnjenju spremnika tijekom obračunskog razdoblja za pojedinog korisnika.
2. Kao dodatno prihvatljiv dokaz u slučaju prigovora korisnika usluge može se upotrijebiti dokaz iz evidencije Davatelja usluge kao što je GPS praćenje vozila, video nadzor i sl.
3. Korisnik usluge redovito dobiva informacije o pražnjenju spremnika za miješani komunalni otpad na računu za obračunsko razdoblje

Prihvatljivi dokaz izvršenja javne usluge za pojedinog korisnika usluge predstavlja evidencija davatelja usluge o izvršenoj javnoj usluzi (automatska elektronička evidencija pražnjenja spremnika tijekom obračunskog razdoblja) za pojedinog korisnika usluge, pri čemu davatelj usluge ne odgovara za neovlašteno korištenje spremnika od strane trećih osoba, već je svaki korisnik usluge dužan osigurati da njemu dodijeljene spremnike ne koriste neovlašteno treće osobe.

1. Izuzetno se kao prihvatljiv dokaz o izvršenoj javnoj usluzi za pražnjenje spremnika kod korisnika spremnika od 5000l koji se dodjeljuje kategoriji korisnika koji nisu kućanstvo i većih (koji su u vlasništvu korisnika) uzima od strane korisnika potpisani radni nalog da je usluga izvršena.

Davatelj usluge dužan je, na zahtjev korisnika usluge, omogućiti korisniku usluge uvid u njegove podatke u evidenciji, u elektroničkom obliku, putem e-pošte ili mrežnog servisa.

Evidencija sadrži podatke najmanje o:

1. kategoriji korisnika javne usluge,

2. korisniku usluge – ime i prezime ili naziv pravne osobe odnosno fizičke osobe – obrtnika, OIB i adresa sjedišta, adresa obračunskog mjesta, popis predviđenih primopredaja miješanog komunalnog otpada po obračunskim razdobljima, popis izjavljenih prigovora korisnika usluge,

3. korištenju javne usluge za obračunsko mjesto: podatak o korištenju nekretnine na obračunskom mjestu (koristi se ili se trajno ne koristi), datum zaprimanja / zadnje izmjene Izjave i kopija Izjave u elektroničkom obliku, vrsta i količina spremnika s pripadajućim oznakama, udio korisnika usluge u korištenju spremnika, datum i broj primopredaja miješanog komunalnog otpada i dokaz o izvršenoj usluzi u obračunskom razdoblju,

4. korištenju reciklažnog dvorišta – lokacija reciklažnog dvorišta, datum predaje, vrsta i količina otpada predanog u reciklažnom dvorištu,

5. korištenju usluge preuzimanja glomaznog komunalnog otpada po pozivu – datum preuzimanja glomaznog komunalnog otpada, vrsta i količina.

***XIV KORIŠTENJE JAVNIH POVRŠINA ZA SAKUPLJANJE OTPADA I MJESTIMA PRIMOPREDAJE OTPADA AKO SU RAZLIČITA OD OBRAČUNSKOG MJESTA***

Članak 20.

1. Sakupljanje komunalnog otpada na adresi obračunskog mjesta korisnika usluge obavlja se u odgovarajućim spremnicima koji u pravilu moraju biti smješteni na zemljištu, odnosno unutar nekretnine korisnika usluge. Primopredaja otpada u pravilu se obavlja na javnoj površini ispred nekretnine korisnika javne usluge, osim ako korisnik usluge nije ovlastio davatelja usluge za ulazak na zemljište odnosno u nekretninu korisnika usluge i to mu omogućio. Korisnik usluge koristi uslugu na način da, sukladno obavijesti o prikupljanju komunalnog otpada, u dane odvoza otpada na javnu površinu ispred svoje nekretnine iznese odgovarajući spremnik s otpadom koji se u te dane odvozi.
2. Na javnoj površini moguća je postava spremnika za odlaganje komunalnog otpada obuhvaćenog javnom uslugom samo u slučaju kad Korisnici usluge nemaju mogućnost postavljanja istih na vlastitom zemljištu.
3. Lokaciju za postavu spremnika na javnoj površini zajednički određuju predstavnik Davatelja usluge, komunalni redar i vlasnik nekretnine odnosno predstavnik stanara višestambene zgrade.
4. Predstavnik korisnika usluge dužan je omogućit Davatelju usluge obavljanje poslova sakupljanja komunalnog otpada iz spremnika koji su smješteni u tipiziranim zatvorenim boksovima
5. Na javnim površinama nije dozvoljeno kompostiranje.

***XV KOLIČINA GLOMAZNOG OTPADA KOJA SE PRUZIMA U OKVIRU JAVNE USLUGE***

Članak 21.

Korisnik usluge iz kategorije kućanstvo ima pravo u okviru javne usluge na jedan odvoz glomaznog otpada godišnje (po pozivu) u količini od najviše 3 m3, a može predati i veće količine glomaznog otpada od maksimalnih, ali uz nadoplatu sukladno Cjeniku Davatelja usluge

***XVI OBVEZE DAVATELJA USLUGE***

Članak 22.

Davatelj usluge dužan je:

1. pružati javnu uslugu u skladu sa Zakonom i ovom Odlukom te drugim propisima koji

 reguliraju gospodarenje otpadom,

1. postupati s odvojeno sakupljenim komunalnim otpadom, uključujući preuzimanje, prijevoz i predaju na zbrinjavanje tog otpada, sukladno redu prvenstva gospodarenja otpadom i na način koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva,
2. odgovarati za sigurnost, redovitost i kvalitetu pružanja javne usluge te čistoću na mjestu

primopredaje otpada,

1. snositi sve troškove gospodarenja prikupljenim komunalnim otpadom do uspostave sustava postupanja s reciklabilnim komunalnim otpadom koji se sastoji pretežito od otpadne ambalaže,
2. osigurati korisniku usluge spremnike za primopredaju komunalnog otpada sukladno članku 8. ove Odluke, omogućiti odvoz glomaznog komunalnog otpada s adrese obračunskog mjesta korisnika sukladno članku 16. ove Odluke,
3. označiti spremnike za primopredaju komunalnog otpada nazivom davatelja usluge, nazivom vrste otpada za koju je spremnik namijenjen i oznakom koja je u Evidenciji o preuzetom komunalnom otpadu pridružena korisniku usluge i obračunskom mjestu,
4. preuzimati redovito, u skladu s rasporedom odvoza davatelja usluge, sadržaj pojedinog spremnika od korisnika usluge,
5. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja,
6. osigurati uvjete kojima se ostvaruje pojedinačno korištenje javne usluge, neovisno o broju korisnika koji koriste zajednički spremnik,
7. predati sakupljeni reciklabilni otpad osobi koju odredi Fond za zaštitu okoliša i energetsku učinkovitost (u daljnjem tekstu: Fond),
8. izraditi i objaviti u elektroničkom obliku obavijest o sakupljanju komunalnog otpada za

područje Grada za sljedeću godinu i do 31. 12. tekuće godine dostaviti ju korisniku usluge u tiskanom obliku, na adresu obračunskog mjesta,

1. educirati i informirati korisnike usluge o pravilnom korištenju spremnika za odvojeno

sakupljanje otpada,

1. voditi evidenciju o preuzetoj količini komunalnog otpada od pojedinog korisnika usluge u obračunskom razdoblju prema kriteriju količine otpada iz članka 6. ove Odluke, u digitalnom obliku (u daljnjem tekstu: evidencija) sukladno članku 18. ove Odluke, sastavni dio evidencije je Izjava korisnika i dokazi o izvršenoj javnoj usluzi,
2. izraditi Cjenik javne usluge i objaviti ga na mrežnoj stranici,
3. obračunati cijenu javne usluge na način propisan Zakonom, ovom Odlukom i Cjenikom, na računu za javnu uslugu navesti sve elemente temeljem kojih je izvršen obračun cijene javne usluge, uključivo i porez na dodanu vrijednost određen sukladno posebnom propisu kojim se utvrđuje porez na dodanu vrijednost.

***XVII OBVEZE KORISNIKA USLUGE***

Članak 23.

Korisnik usluge je dužan:

1. dostaviti davatelju usluge popunjenu Izjavu o načinu korištenja javne usluge (u daljnjem tekstu: Izjava) iz članka 18. ove Odluke,
2. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem spremnika, odvojeno po vrstama u odgovarajuće spremnike za miješani komunalni otpad, biootpad i reciklabilni komunalni otpad,
3. predati opasni i problematični komunalni otpad u reciklažnom dvorištu, odnosno postupati s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo,
4. predati odvojeno biootpad putem odgovarajućeg spremnika ili kompostirati biootpad na mjestu nastanka,
5. preuzeti od davatelja usluge standardizirane spremnike za otpad, pa iste spremnike držati na mjestu određenom za njihovo držanje na način da se njihovom uporabom ne ometaju drugi korisnici nekretnine, korisnici susjednih nekretnina ili korisnici javnih površina u okolici nekretnine,
6. omogućiti davatelju usluge označavanje spremnika odgovarajućim natpisom i oznakama,
7. omogućiti davatelju usluge pristup spremniku na mjestu primopredaje kad mjesto primopredaje otpada nije na javnoj površini,
8. postupati s otpadom na obračunskom mjestu korisnika usluge na način kojim se ne dovodi u opasnost ljudsko zdravlje, ne dovodi do rasipanja otpada oko spremnika i ne uzrokuje pojava neugode trećim osobama zbog mirisa ili drugih štetnih svojstava otpada,
9. odgovarati za postupanje s otpadom i spremnikom na obračunskom mjestu korisnika usluge te, kad više korisnika koristi zajednički spremnik, zajedno s ostalim korisnicima javne usluge na istom obračunskom mjestu odgovarati za obveze nastale zajedničkim korištenjem spremnika,
10. platiti redovito davatelju usluge iznos cijene javne usluge za obračunsko mjesto i obračunsko razdoblje, u skladu s važećim Cjenikom, osim za obračunsko mjesto na kojem je nekretnina koja se trajno ne koristi.

***XVIII INFORMIRANJE KORISNIKA JAVNE USLUGE O NAČINU DJELOVANJA SUSTAVA GOSPODARENJA OTPADOM***

Članak 24.

Grad i davatelj usluge na svojim mrežnim stranicama objavljuju i ažurno održavaju popis koji sadrži najmanje sljedeće informacije:

1. lokaciju izgrađenog reciklažnog dvorišta s uputama o vrstama otpada koje se u njemu preuzima,

2. lokacije i vrste spremnika za odvojeno sakupljanje komunalnog otpada na javnim površinama s uputama za njihovo korištenje,

3. raspored odvoza pojedinih vrsta komunalnog otpada sa obračunskog mjesta korisnika usluge i upute za odvojeno prikupljanje pojedinih vrsta komunalnog otpada,

4. upute za odvoz glomaznog komunalnog otpada po pozivu,

5. upute za kućno kompostiranje otpada.

Grad je dužan o svom trošku, na odgovarajući način osigurati godišnju provedbu informativnih aktivnosti u svezi gospodarenja otpadom na svojem području, a osobito najmanje jednu javnu tribinu te informativne publikacije o gospodarenju otpadom. Grad je dužan u sklopu svoje mrežne stranice uspostaviti i ažurno održavati mrežne stranice sa svim bitnim informacijama o gospodarenju otpadom na svojem području.

***XIX UGOVOR O KORIŠTENJU JAVNE USLUGE***

Članak 25.

Ugovor o korištenju javne usluge smatra se sklopljenim:

1. kad korisnik usluge dostavi davatelju usluge Izjavu ili

2. prilikom prvog evidentiranog korištenja javne usluge ili zaprimanja na korištenje spremnika za primopredaju miješanog komunalnog otpada, u slučaju kad korisnik usluge ne dostavi davatelju usluge Izjavu.

Bitne sastojke Ugovora čine Opći uvjeti Ugovora, ova Odluka, Izjava i Cjenik javne usluge.

3. Davatelj usluge dužan je omogućiti korisniku usluge uvid u akte iz stavka 2. ovoga članka prije sklapanja Ugovora te prije svake izmjene i/ili dopune Ugovora te kasnije, na zahtjev korisnika usluge.

4. Grad i davatelj usluge dužni su, putem sredstava javnog informiranja, mrežne stranice, dostavom pisane obavijesti i/ili na drugi za korisnika javne usluge prihvatljiv način, osigurati da korisnik usluge, prije sklapanja Ugovora i/ili izmjene odnosno dopune Ugovora, bude upoznat s propisanim odredbama koje uređuju sustav sakupljanja komunalnog otpada, Ugovorom i pravnim posljedicama.

5. Davatelj usluge je dužan na svojoj mrežnoj stranici objaviti u strojno čitljivom obliku i održavati poveznice na mrežne stranice Narodnih novina na kojima su objavljeni Zakon te drugi podzakonski akti, digitalna preslika Odluke, digitalna preslika Cjenika i obavijest o načinu podnošenja prigovora sukladno pozitivnim propisima Republike Hrvatske.

**Opći uvjeti ugovora o korištenju usluge sakupljanja komunalnog otpada nalaze se u prilogu 2. Ove Oduke.**

***XX PROVEDBA UGOVORA I KORIŠTENJE JAVNE USLUGE U SLUČAJU NASTUPANJA POSEBNIH OKOLNOSTI***

Članak 26.

 Davatelj usluge se neće smatrati odgovornim za kašnjenje u ispunjenu ili za neispunjenje obveze iz ugovora uzrokovanih posebnim okolnostima na koje Davatelj usluge nije mogao utjecati odnosnoj u nastupanja posebnih okolnosti – elementarne nepogode, rata ili druge više sile koja bi spriječila davatelja usluge u izvršenju javne usluge u okvirima opisanim ovom Odlukom u trajanju duljem od obračunskog razdoblja iz ove Odluke.

U slučaju trajanja posebnih okolnosti kraćem od obračunskog razdoblja iz ove Odluke, ugovorne obveze ostaju na snazi, a davatelj usluge dužan je, čim okolnosti dozvole, izvršiti javnu uslugu u cijelosti, uključujući i odvoz onih količina otpada koje je propustio odvesti za vrijeme trajanja posebnih okolnosti.

Odredbe Ugovora koje se odnose na ugovornu kaznu u takvom slučaju se ne primjenjuju, dok se ne normalizira stanje u sustavu.

***XXI UTVRĐIVANJE KORISNIKA JAVNE USLUGE U ČIJE IME GRAD PREUZIMA OBVEZU SUFINANCIRANJA CIJENE JAVNE USLUGE***

Članak 27.

Grad Grubišno Polje preuzima obvezu plaćanja cijene javne usluge za korisnike socijalne skrbi koji sukladno važećim propisima o socijalnoj skrbi ostvaruju pravo na naknadu. Nadležni upravni odjel Grada dostavlja davatelju usluge ažurirani popis korisnika, na temelju kojeg davatelj usluge Gradu ispostavlja mjesečne račune pojedinačno po korisniku.

***XXII KRITERIJI ZA UMANJENJE CIJENE MINIMALNE JAVNE USLUGE***

Članak 28.

Korisniku kategorije kućanstvo, koji kompostira biootpad na svojoj nekretnini, cijena minimalne javne usluge umanjit će se na mjesečnom računu za 25%, odnosno iznosit će 37,32 kn bez PDV-a, sve dok uredno provodi kompostiranje biootpada. Smatrat će se da korisnik uredno provodi kompostiranje biootpada ako je u Izjavi naveo da želi kompostirati biootpad na vlastitoj nekretnini. Ako se tijekom nadzora utvrdi da korisnik ne kompostira otpad ili da je bacio biootpad koji se može kompostirati u spremnik za drugu vrstu komunalnog otpada, korisnik nema pravo na umanjenje cijene minimalne javne usluge za taj mjesec.

Korisniku kategorije koji nije kućanstvo jedinični spremnik za određivanje cijene obvezne minimalne usluge za sakupljanje miješanog komunalnog otpada je spremnik volumna 1100 litara.

Korisnicima kategorije NE kućanstvo koji odlažu manju količinu miješanog komunalnog otpada, davatelj usluge će smanjiti cijenu obvezne minimalne usluge na način da se:

- korisniku usluge kategorije koji nije kućanstvo, a kojem je odobreno korištenje spremnika volumena 120 litara minimalna cijena javne usluge umanjuje za 81% i iznosi 56,05 kn plus PDV

- korisniku usluge kategorije koji nije kućanstvo, a kojem je odobreno korištenje spremnika volumena 240 litara odnosno 2x120 litara minimalne cijena javne usluge se umanjuje za 72% i iznosi 112,10 kn plus PDV.

***XXIII ODREDBE O UGOVORNOJ KAZNI***

Članak 29.

Ugovornu kaznu određenu ovom Odlukom korisnik usluge dužan je platiti davatelju usluge u slučaju kad je postupio protivno Ugovoru. U nastavku se određuju situacije u kojima se smatra da je korisnik usluge postupio protivno Ugovoru i iznos ugovorne kazne u pojedinom slučaju:

1. kad u Izjavi o korištenju javne usluge ili zahtjevu za izmjenu Izjave unese lažne podatke ili kad davatelju usluge ne dostavi Izjavu o načinu korištenja javne usluge (500,00 HRK),

2. kad ne predaje otpad davatelju usluge (ne zaduži spremnik za miješani komunalni otpad i/ili izjavljuje da trajno ne koristi nekretninu) a na temelju podataka očitanja mjernih uređaja za potrošnju električne energije, plina, vode ili na drugi način davatelj usluge nepobitno utvrdi da korisnik usluge ipak koristi nekretninu (500,00 HRK),

3. kad odlaže otpad pored spremnika ne koristeći odgovarajuće vrećice s logotipom davatelja usluge (250,00 HRK),

4. kad ne dopusti ovlaštenim osobama davatelja usluge pristup svojoj nekretnini i nadzor kompostiranja biootpada, ukoliko koristi mogućnost kompostiranja biootpada (250,00 HRK),

5. kad u spremnik za reciklabilni otpad odlaže otpad druge vrste od one koja se smije odlagati u taj spremnik sukladno dobivenim uputama (250,00 HRK),

6. kad u spremnik za miješani komunalni otpad ili u spremnik za biootpad odlaže opasne tvari, problematični otpad ili otpad koji se može reciklirati, a koji nije prikladan za odlaganje u spremnik za biootpad, odnosno spremnik za miješani komunalni otpad (250,00 HRK),

7. kad ošteti ili uništi spremnik za otpad (250,00 HRK),

8. kad odjavi javnu uslugu, a dokazano je da se nekretnina koristi, ili nekretnina se ne koristi, a nije dostavljen dokaz – obračun potrošnje vode ili obračun električne energije odabranog isporučitelja (500,00 HRK),

9. kad odbacuje otpad nepropisno u okoliš ili na javne površine (500,00 HRK),

10. kad spaljuje otpadne materijale u peći ili na otvorenom, osim ako se radi o čistom otpadnom papiru za potpalu, suhom sirovom otpadnom drvu koje nije tretirano nikakvim opasnim tvarima ili drugom osušenom otpadnom biljnom materijalu pogodnom za loženje (500,00 HRK).

Kad više korisnika usluge koristi zajednički spremnik, nastalu obvezu plaćanja ugovorne kazne, u slučaju kad se ne utvrdi odgovornost pojedinog korisnika usluge, snose svi korisnici usluge koji koriste zajednički spremnik, sukladno udjelima u korištenju zajedničkog spremnika.

Davatelj usluge ne će naplatiti ugovornu kaznu već će izdati pisanu opomenu ako procijeni da korisnik usluge nije postupio u namjeri počinjenja prekršaja, već je prekršaj počinjen zbog neinformiranosti korisnika, ili u slučaju kad je prekršaj počinjen prvi puta.

***XXIV PRIJELAZNE I ZAVRŠNE ODREDBE***

Članak 30.

Nadzor nad provedbom ove Odluke provodi nadležni inspektor te komunalni redar, sukladno odredbama Odluke o komunalnom redu i članku 140. Zakona.

Članak 31.

Stupanjem na snagu ove Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Grubišnoga Polja (Službeni glasnik Grada Grubišnoga Polja broj 1/2018 i 13/2018).

Članak 32.

Ova Odluka stupa na snagu 8 dana od dana objave u Službenom glasniku Grada Grubišnoga Polja.

 PREDSJEDNIK GRADSKOG VIJEĆA

 Ivo Martinović

 \_\_\_\_\_\_\_\_\_\_\_\_\_\_\_\_\_\_\_\_

**PRILOG 1 . Obrazloženje načina na koji je određena cijena obvezne minimalne usluge**

**Cijena javne usluge služi za pokriće troškova javne usluge, a čini je količina predanog miješanog komunalnog otpada i cijena obvezne minimalne javne usluge**. Omjer cijene za količinu predanog miješanog komunalnog otpada i cijene obvezne minimalne usluge u cijeni utvrđen je na način koji osigurava redovito obavljanje javne usluge na kvalitetan trajan i ekonomski učinkovit način, uvažavajući načela održivosti razvoja, zaštite okoliša, javnosti rada i onečišćivač plaća, a sve u cilju odvojenog prikupljanja otpada.

Cijena obvezne minimalne javne usluge sukladno članku 75. Zakona o gospodarenju otpadom (N/N 84/21) je iznos koji osigurava ekonomski održivo poslovanje davatelja javne usluge, sigurnost, redovitost i kvalitetu pružanja javne usluge, a sve u cilju ispunjenja svrhe smanjenja količine otpada koji se odlaže na odlagališta otpada.

Cijena obvezne minimalne usluge uključuje obavljanje slijedećih usluga za korisnike usluga:

-sakupljanje i odvoz miješanog komunalnog otpada s obračunskog mjesta korisnika usluge sukladno zakonu i Odluci

-sakupljanje i odvoz biootapda s obračunskog mjesta korisniku sukladno Zakonu i Odluci

-sakupljanje i odvoz reciklabilnog komunalnog otpad

-sakupljanje i odvoz glomaznog otpada s obračunskog mjesta korisnika usluge kućanstvo sukladno Zakonu i Odluci

-preuzimanje otpada u reciklažnom dvorištu

-predaju miješanog komunalnog otpada, biootpda i reciklabilnog komunalnog otpada na zbrinjavanje ovlaštenim osobama.

Usluge obuhvaćaju slijedeće troškove:

* materijalne troškove (troškove goriva, materijala, energenata, otpis sitnog inventara i zaštitne opreme te rezervnih dijelova
* troškove usluga ( usluga održavanja vozila, strojeva i opreme, registracija, vozila, distribucija uplatnica, informatičke usluge, usluge ispitivanja, građevinske usluge, zbrinjavanje otpada i sl.
* nematerijalne troškove (naknade radnicima, premije osiguranja, zaštite imovine
* troškove plaća radnicima ranika , troškove amortizacije, troškove nabave i održavanja opreme za prikupljanje otpada te vođenja propisanih evidencija i izvješćivanje.

Cijena obvezne minimalne usluge određena je kao ukupni i trošak navedenih usluga podijeljen s brojem korisnika minimalne usluge, uz određeni procijenjeni broj korisnika koji će ostvariti pravo na umanjenje cijene javne usluge.

Obzirom na navedeno obvezna cijena minimalne usluge za kategoriju **kućanstvo iznosi 49,76 kn bez PDV-a, a za kategoriju ne kućanstvo iznosi 295,00 kn bez PDV-a.**

**Pravo na umanjenje cijene minimalne javne usluge korisnici ostvaruju sukladno članku 28. Odluke o načinu pružanja javne usluge sakupljanja komunalnog otpada na području Grada Grubišnoga Polja.**

**PRILOG 2. Opći uvjeti ugovora o korištenju usluge sakupljanja komunalnog otpada na području Grada Grubišnoga Polja**

Članak 1.

Ovi Opći uvjeti primjenjuje se na sve Korisnike usluge koji zaključe Ugovor sa Davateljem javne usluge, a njima se utvrđuju međusobni odnosi Davatelja javne usluge i Korisnika usluge koji proizlaze iz Ugovora odnosno pružanja javne usluge sakupljanja komunalnog otpada na području Grada Grubišnoga Polja.

Članak 2.

U slučaju kada odredbe ugovora upućuju na primjenu pojedinih odredaba ovih Općih uvjeta te odredbe postaju sastavni dio Ugovora.

Članaka 3.

Korisnik usluge upoznat je sa sadržajem ovih Općih uvjeta i pristaje na njihovu primjenu.

Članak 4.

Korisnici usluge javnu uslugu ugovaraju zaključenjem Ugovora sukladno Odluci.

Ugovor o korištenju javne usluge smatra se sklopljenim:

1. kad korisnik usluge dostavi davatelju usluge Izjavu ili

2. prilikom prvog evidentiranog korištenja javne usluge ili zaprimanja na korištenje spremnika za primopredaju miješanog komunalnog otpada, u slučaju kad korisnik usluge ne dostavi davatelju usluge Izjavu

Članak 5.

Zaključenjem Ugovora korisnik usluge pristaje na primjenu odredbi ovih Općih uvjeta, a ugovor se zaključuje na neodređeno vrijeme.

Članak 6.

Cijena javne usluge utvrđuje se Cjenikom javne usluge kojeg donosi i mijenja davatelj javne usluge u skladu sa Zakonom i objavljuje na svojim mrežnim stranicama.

Članak 7.

Cijenu javne usluge Korisnik usluge je dužan plaćati na temelju računa koji mu ispostavlja Davatelj usluge jednom mjesečno.

Članak 8.

Korisnik se obvezuje podmiriti račun u roku navedenom u računu. U slučaju neispunjenja dospjele novčane obveze po računu, Davatelj usluge kao vjerovnik može zatražiti određivanje ovrhe na temelju vjerodostojne isprave.

 Članak 9.

Davatelj i Korisnik javne usluge imaju prava i obveze utvrđene Odlukom, Ugovorom i ovim Općim uvjetima.

Članak 10.

1. U slučaju stjecanja vlasništva nekretnine, budući Korisnik usluge dužan je najkasnije 15 dana od dana stjecanja vlasništva nekretnine obavijestiti Davatelja o početku korištenja javne usluge.

2. Davatelj i Korisnik javne usluge sklapaju Ugovor na način utvrđen ovim Općim uvjetima.

3. Radi otklanjanja svake sumnje, pisani oblik Ugovora nije pretpostavka nastanka ugovornog odnosa između davatelja i Korisnika usluge, a niti pretpostavka valjanosti Ugovora posebice u slučaju kada je davatelj usluge Korisniku omogućio korištenje javne usluge, a korisnik usluge odbija potpisati Ugovor tj. dostaviti Izjavu.

4. U slučaju prenošenja obveze plaćanja s vlasnika nekretnine, odnosno vlasnika posebnog dijela nekretnine na korisnika nekretnine, Ugovor se sklapa između vlasnika nekretnine, odnosno vlasnika posebnog dijela nekretnine, korisnika nekretnine, odnosno korisnika posebnog dijela nekretnine i davatelja javne usluge, kojim Ugovorom vlasnik nekretnine, odnosno posebnog dijela nekretnine ostaje u obvezi plaćanja pružanja usluge kao jamac-platac.

5. Postojeći Korisnik javne usluge u slučaju bilo kakvih promjena podataka vezanih uz ugovorni odnos, a koji utječu na međusobne odnose između Davatelja i Korisnika usluge dužan je iste prijaviti Davatelju javne usluge najkasnije u roku od 15 dan od dana nastale promjene pisanim putem.

6. Prilikom promjene statusa korisnika usluge isti je navedeni status dužan dokazati vjerodostojnim dokumentima.

7. Prilikom konačnog prestanka korištenja javne usluge sukladno Odluci Korisnik usluge je dužan platiti sva do tada nastala zaduženja, vratiti zadužene spremnike i tek tada se briše iz evidencije davatelja javne usluge.

8. U slučaju promjene vlasništva nekretnine te u slučaju utvrđivanja da se nekretnina trajno ne koristi, Korisnik usluge ne može otkazati Ugovor, odnosno sve dok koristi javnu uslugu dužan je plaćati cijenu javne usluge.

Članak 11.

Korisnici usluge u pravilu spremnike za otpad smještaju u svoje objekte ili prostore u svom vlasništvu, a u terminima odvoza dužni su spremnike iznijeti na javnu površinu.

Korisnici usluge u višestambenim zgradama spremnike za otpad moraju smjestiti na za to određeno mjesto te omogućiti davatelju pristup istima te očistiti snijeg i led kako bi omogućili davatelju javne usluge nesmetani rukovanje spremnicima.

Korisnici usluge dužni su isključivo u određeni dan, prema rasporedu, spremnike za otpad iznijeti ispred svog objekta te ih nakon odvoza skloniti sa javne površine.

Sav otpad mora se nalaziti u odgovarajućem spremniku za otpad, a poklopac spremnika mora biti zatvoren odnosno vreća zavezana.

Otpad rasut prilikom iznošenja na javnu površinu Korisnik usluge dužan je odmah sam očistiti.

Prostor za smještaj spremnika kao i sam spremnik za otpad dužni su održavati i čistiti Korisnicu usluge.

Zabranjeno je odlaganje komunalnog otpada izvan odgovarajućeg spremnika za otpad ili uz spremnike za otpad, u nestandardiziranim spremnicima ili kutijama i sl.

Zabranjeno je oštećivati spremnike za otpad, odlagati u njih tekućine, žar i vrući pepeo, leševe životinja, klaonički otpad, otpad iz mesnica i ribarnica, električne baterije, akumulatore, glomazni, građevni otpad, kamenje, zemlju i opasni otpad.

Davatelj usluge ne odgovara za nestanak spremnika za otpad koji je Korisnik zadužio kao niti za neovlašteno korištenje spremnika za otpad od trećih osoba.

U slučaju otuđenja, oštećenja ili uništenja spremnika za otpad trošak nabave novog spremnika snosi korisnik.

 Članak 12.

U slučaju kršenja odredbi ovih Općih uvjeta i Ugovora Korisniku će se naplatiti ugovorna kazna sukladno Odluci koja će biti iskazana na računu.

 Članak 13

Davatelj javne usluge dužan je pažljivo rukovati spremnicima za otpad, tako da se isti ne oštećuju, a otpad ne rasipa. Svako takvo onečišćenje Davatelj usluge je dužan odmah otkloniti.

 Članak 14.

U slučaju da bilo koja odredba Ugovora ili Općih uvjeta postane ništava ili neprovediva to neće utjecati na ostatak Ugovora odnosno Općih uvjeta.

 Članak 15.

Raskid ili prestanak Ugovora ne utječe na njegove odredbe za koje je izričito određeno da se nastavljaju primjenjivati i nakon raskida ili prestanka ugovora.

 Članak 16.

Ugovorne strane suglasno utvrđuju da će sve eventualne sporove koji proizlaze ili su u vezi Ugovora rješavati mirnim putem, a ako u tome ne uspiju, ugovaraju mjesnu nadležnost Općinskog suda u Bjelovaru, Stalna služba u Grubišnom Polju.

 Članak 17.

Na Ugovor i Opće uvjete primjenjuju se odredbe pozitivnih propisa Republike Hrvatske.